Nos Iohannes humilis archipresbyter Coloniaci et nos Amedeus dominus Coloniaci notum facimus universis praesentem cartam visuris et etiam audituris quod Galterus de Tremelay domicellus, et Sibilla uxor eiusdem crucesignati in nostra praesentia constituti recognoverunt coram nobis spontanei et non coacti se vendidisse pro voto crucis redimendo et exequendo abbati et conventui de Miratorio mansum Belessimis et mansum Agrasbove cum omni tenemento eorumdem, et quicquid iuris habebant, habere poterant aut debebant tam iure hereditario quam iure acquisitionis in villa de Floria et in territorio dictae villae, tam in hominibus quam in terris, pratis, aquis, usagiis seu aliis iuribus, et de pretio iustae venditionis quod dicta Sibilla manu propria recepit se tenentes in numerata pecunia pro pagatis, de praedictis omnibus se devestierunt, et dictum abbatem et conventum in veram, puram, perpetuam et corporalem possessionem miserunt. Praeterea tam Galterus quam Sibilla uxor eius promiserunt corporali iuramento super sacrosancta Evangelia prestito quod ipsi contra dictam venditionem per se vel per alium non venient, et de legitima garantia contra omnes calumniantes portanda obligaverunt in manu praedicti abbatis et conventus sub praestito iuramento omnia bona sua mobilia et immobilia habita et habenda abrenunciantes expresse, et ex certa scientia omni exceptioni et rationi, et omnis iuris auxilio tam civilis quam canonici, quod sibi ratione tacitae obligationis seu dotis vel donationis propter nuptias vel alicuius scripti et non scripti, quod sibi adveniendum contra praemissa posset competere vel modo aliquo prodesse. Praeterea dicta Sibilla recognovit spontanea coram nobis quod maritus suus Galterus sibi super dote sua et super donatione propter nuptias satisfecerat competenter, propter quod si ipsa renuntiavit omni instrumento, si quod a marito suo super dote sua habebat vel super donatione propter nuptias, promittens quod illud instrumentum contra monachos Miratorii ad impediendum dictam venditionem seu possessionem amodo non proferet nec consentit ad heredibus suis proferri, et si forsan proferretur quod cassum et nummius valoris habeatur. Istam siquidem venditionem seu possessionem laudaverunt ratam et gratam habuerunt dominus Rainaudus de Tremelay miles frater dicti Galteri, Guillelmus et Iocerandus et Beatrix, liberi dictorum Galteri et Sibillae, et promiserunt corporali iuramento se contra praemissa per aliquod iuris subsidium modo aliquo non venturos, abrenuntiantes expresse omni exceptioni minoris aetatis, minoris pretii doli, in factum exceptioni, praesente utroque, et omni iuris auxilio scripti et non scripti, promulgati seu promulgandi. In cuius rei testimonium ad preces et supplicationes omnium prenominatorum sigilla nostra praesentibus duximus apponenda. Actum apud Chevrel anno Domini Mo CCo XLo IXo mense februarii.